Πιτάκια με θαλασσινά και φύλλο κρούστας
Νόστιμα, εύκολα και ελαφριά πιτάκια με θαλασσινά, τυλιγμένα σε τραγανό φύλλο κρούστας. Ιδανικά τόσο για μεζές και πρώτο πιάτο όσο και για κύριο με μια δροσερή πράσινη σαλάτα.
8 φύλλα κρούστας, λίγο ελαιόλαδο, 250 γρ. ανάμεικτα θαλασσινά (τα βρίσκουμε κατεψυγμένα στους καταψύκτες των σούπερ μάρκετ με τα ψάρια), ξεπαγωμένα, 250 γρ. φιλέτο λευκόσαρκου ψαριού της αρεσκείας μας, όπως μπακαλιάρος, γλώσσα κ.α., σε μικρά κομμάτια, 100 ml λευκό, ξηρό κρασί, 100 ml νερό, 1 μέτριο καρότο, σε μικρούς κύβους, 1 πιπεριά Φλωρίνης (από βαζάκι), ψιλοκομμένη, 1 ξερό κρεμμύδι, ψιλοκομμένο, 3 - 4 κουτ. σούπας κορν φλάουρ, 200 ml φρέσκο γάλα 2%, 1 κ.γ. μουστάρδα πικάντικη, 1/4 κούπας παρμεζάνα, τριμμένη, αλάτι, φρεσκοτριμμένο πιπέρι, 1 κουτ. σούπας σουσάμι
Για να φτιάξουμε τα πιτάκια με φύλλο κρούστας και θαλασσινά, ξεκινάμε προθερμαίνοντας το φούρνο στους 180° C.Σε ένα μέτριο ταψί βάζουμε τα θαλασσινά, το ψάρι, το κρασί, το νερό, το κρεμμύδι, το καρότο και την πιπεριά, αλατοπιπερώνουμε, σκεπάζουμε με αλουμινόχαρτο και ψήνουμε για περίπου 15 - 20 λεπτά, μέχρι να γίνει το ψάρι και να μαλακώσουν τα λαχανικά.Ξεφουρνίζουμε και στραγγίζουμε τη γέμιση από τα υγρά του ταψιού σε μια μέτρια κατσαρόλα.Ανακατεύουμε το κορν φλάουρ με το γάλα και τη μουστάρδα και τα ρίχνουμε στην κατσαρόλα με τα υγρά του ταψιού. Βράζουμε σε δυνατή φωτιά για περίπου 5 - 7 λεπτά, μέχρι η σάλτσα να πήξει, ανακατεύοντας διαρκώς. Αποσύρουμε, ρίχνουμε το τυρί και φρεσκοτριμμένο πιπέρι, και ανακατεύουμε μέχρι να αναμειχθούν.Προσθέτουμε τη γέμιση με τα θαλασσινά, ανακατεύουμε, αλατοπιπερώνουμε και αφήνουμε στην άκρη το μείγμα, να κρυώσει.Ψεκάζουμε ένα φύλλο κρούστας με λίγο λάδι (ή το λαδώνουμε με ένα πινέλο). Σκεπάζουμε με ένα δεύτερο φύλλο, λαδώνουμε κατά τον ίδιο τρόπο και διπλώνουμε στη μέση (σαν βιβλίο). Απλώνουμε το 1/4 της γέμισης στο 1/3 της επιφάνειας του φύλλου (όχι μέχρι τις άκρες).Διπλώνουμε το κάτω μέρος του φύλλου και τις άκρες προς το κέντρο και ρολάρουμε για να φτιάξουμε ένα δεματάκι. Επαναλαμβάνουμε για να φτιάξουμε άλλα 3 δεματάκια.Ψεκάζουμε με λάδι ένα μικρό ταψί (ή το αλείφουμε με πινέλο), βάζουμε τα ρολά, τα ψεκάζουμε ελαφρώς με λάδι και πασπαλίζουμε με το σουσάμι. Ψήνουμε τα δεματάκια με φύλλο κρούστας και θαλασσινά για περίπου 15 - 20 λεπτά ή μέχρι το φύλλο να χρυσίσει και να γίνει τραγανό.
Αλεύρι (ζύμες),Γάλα,Ψάρι,Light